Elrike glo in harde werk en toewydingElrike Hugo van die Hoërskool Brandwag in Uitenhage sê beplanning, harde werk en toewyding is haar resep vir haar akademiese sukses. Duidelik werk dit want sy het onderskeidings behaal in Afrikaans, Engels, wiskunde, lewenswetenskappe, fisiese wetenskappe, rekeningkunde en lewensoriëntering. Sy gaan vanjaar BSc menslike bestuurswetenskappe studeer aan die Universiteit Stellenbosch. Elrike, voormalige hoofmeisie van Brandwag, beskryf haarself as ŉ goed gebalanseerde tiener. Sy was sedert gr. 8 dux-leerling van haar skool en was ook ŉ eerstespan-hokkiespeler. Haar ma, Helena, is ŉ onderwyseres en is iemand wie se onbaatsugtigheid Elrike bewonder. “My ma is die hardwerkendste mens wat ek ken en niks is ooit vir haar te veel moeite nie.” In haar vrye tyd neem sy deel aan moderne dans en speel ook graag kitaar. Elrike glo die lewe skuld haar niks nie. “Dit wat ek in die lewe wil hê, moet ek self kry deur toewyding en harde werk.”